The mind is the dangerous place

[bookmark: _GoBack]Уметнице Јована Пузовић и Лит Винг Хунг структуирају изложбу под називом The mind is the dangerous place унутар простора галерије „Сингидунум“ у који се силази степеницама на ниво испод површине земље. Место реализације уметничких радова симболички је у јакој вези са концептом изложбе и темом са којом уметнице бирају да се суоче и истражују испод површине свесног. Свесне активности чине само мали део укупног рада мозга, а процене когнитивних научника показују да је око 95% до 98% мождане активности несвесно, да се дешава испод површине свести. The mind is the dangerous place је изложба о избору да се поглед не скрене од непознатог, да се храбро ступи на сцену на  којој је велики део простора неосветљен, а тиме и непознат. Облици и текстуре уметничких радова имају интенцију да нам фрагментарно осветљавају пут и постепено чине видљивим оно чега нисмо свесни да се налази пред нама. Могли бисмо овакву врсту изложбе назвати процесуалном јер се односи на ток суочавања са непризнатим фрагментима који извиру из мрака. Тама, при томе, представља синоним за страх и несвесно, а светлост је продор спознаје, увида и ослобађања. С обзиром на то да имају искуства са сценографским радом у оквиру своје мултимедијалне праксе и сензибилност за различите текстуре, Јована Пузовић и Лит Винг Хунг обликују простор галерије као сцену, уметничким радовима који визуелним дијалогом активирају празнине, док материјалима откривају важну чињеницу о материјалности манифестовања психичких садржаја. У том смислу можемо говорити о сигналима које нам шаље тело, о синхроницитетима у свакодневном животу, о предосећањима и тешко налазимо описе за слике, речи и сусрете који делују као окидачи дубљих спознаја. Они нас обузимају интуитивно, акаузално и снажно јер осећамо да представљају део веће целине у нашем индивидуалном развоју који је увек део ширег контекста и сусрета са другима. Као водиља у сугестивном наслову изложбе The mind is the dangerous place, наглашена је опасност ума, али само уколико се игноришу његови несвесни рукавци јер парафразираћу К. Г. Јунга, оно чиме не владамо, влада нама.  
Радује ме што ћу приликом отварања сићи у простор Галерије „Сингидунум“ по први пут да погледам изложбу Јоване Пузовић и Лит Винг Хунг, јер сам сигурна да ћу јој се враћати а можда и написати нови текст о том искуству. 

